سیگرید ئوندسێت
سیگرید ئوندسێت (Sigrid Undset؛ لە دایکبووی ٢٠ی ئایاری ١٨٨٢ - مردووی ١٠ی حوزەیرانی ١٩٤٩) نووسەر و ڕۆماننووسی نەرویژی بوو، یەکێکە لە هەڵگرانی خەڵاتی نۆبێل.

سیگرید لە شاری کالوندبێرگ لە دانمارک لە دایکبوو، بەڵام خێزانەکەی ماڵیان بەرەو نەرویژ گواستەوە، ئەمەش ئەوکاتە بوو کە ناوبراو تەمەنی دوو ساڵان بوو. ئەو لە ساڵی ١٩٢٤، بووە کەسێک کاتۆلیک. لە ساڵی ١٩٤٠، نەرویژی بەرەو ویلایەتە یەکگرتووەکانی ئەمریکا جێهێشت، لەوێ ڕەخنەی لە ڕژێمی نازی گرت، هەروەها دژی داگیرکاری ئەڵمانیای نازی بۆ سەر خاکی نەروژیژ قسەی کرد. لە ساڵی ١٩٤٥، لەدوای تەواوبوونی جەنگی جیهانیی دووەم گەڕایەوە نەرویژ.

سیگرید ئوندسێت لە ساڵی ١٩٠٧، چووە پاڵ یەکێتیی نووسەرانی نەرویژ. لە ماوەی ساڵانی ١٩٣٦ بۆ ١٩٤٠ بووە سەرۆکی یەکێتییەکە. ئەو لە ساڵی ١٩٢٨، خەڵاتی نۆبێلی لە وێژە (ئەدەبیات) وەرگرت. ڕۆمانی تریلۆجی (سێ بەشە)ی کریستین لاڤرانسداتەر ( Kristin Lavransdatter)، یەکێکە لەدیارترین کارەکانی سیگرید ئوندسێت کە تێیدا باس لە ژیانی خەڵکی نەرویژ دەکات لە سەدەکانی ناوین لە ڕۆمانەکە وێنای ژن دەکات لەکاتی لەدایکبوونی تا مردن، ڕۆمانەکە سێ بەرگە لە نێوان ساڵانی ١٩٢٠ بۆ ١٩٢٢ وەشانکرا.

ئەو لە ساڵی ١٩١٢ هاوسەرگیری لەگەڵ ئەندرێس کاستوس سڤارستاد کرد، بەیەکەوە سێ منداڵیان بوو، دواتر لە ساڵی ١٩٢٧ جیابوونەوە.

سیگرید ئوندسێت لە ١٠ی حوزەیرانی ١٩٤٩ لەتەمەنی ٦٧ ساڵیدا کۆچی دواییی کرد.

سەرچاوەکان 

مردووانی ١٩٤٩
لەدایکبووانی ١٨٨٢
وەرگرانی خەڵاتی نۆبێلی وێژە
ژنانی براوەی خەڵاتی نۆبێل